CELEX: 32021D1361
Language: hu
Date: 2021-06-30 00:00:00
Title: A Bizottság (EU) 2021/1361 határozata (2021. június 30.) Görögországnak az (EU) 2021/267 európai parlamenti és tanácsi rendelet 10. cikkében meghatározott egyik időszak meghosszabbítására való felhatalmazásáról (az értesítés a C(2021) 4650. számú dokumentummal történt) (Csak az angol nyelvű szöveg hiteles)

2021.8.16.   
               
               
                  HU
               
               
                  Az Európai Unió Hivatalos Lapja
               
               
                  L 293/17
               
            
         A BIZOTTSÁG (EU) 2021/1361 HATÁROZATA
         (2021. június 30.)
         Görögországnak az (EU) 2021/267 európai parlamenti és tanácsi rendelet 10. cikkében meghatározott egyik időszak meghosszabbítására való felhatalmazásáról
         
            
               (az értesítés a C(2021) 4650. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, egyes időszakos ellenőrzések és továbbképzések elhalasztásával, valamint az (EU) 2020/698 rendeletben említett egyes időszakok meghosszabbításával kapcsolatos egyedi és átmeneti intézkedéseknek az elhúzódó Covid19-válságra tekintettel történő megállapításáról szóló, 2021. február 16-i (EU) 2021/267 európai parlamenti és tanácsi rendeletre (1), és különösen annak 10. cikke (4) bekezdésére,
         mivel:
         
                     (1)
                  
                  
                     Az (EU) 2021/267 rendelet 10. cikkének (1) bekezdése meghosszabbítja azon biztonsági tanúsítványoknak a 2004/49/EK irányelv (2) 10. cikkének (5) bekezdésében említett megújítási határidejét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (2)
                  
                  
                     2021. május 26-án kelt levelében Görögország indokolással ellátott kérelmet nyújtott be az (EU) 2021/267 rendelet 10. cikkének (1) bekezdésében meghatározott, 2020. szeptember 1. és 2021. június 30. közötti időszak egy hónappal történő meghosszabbításának engedélyezése iránt. Görögország 2021. június 8-án és 17-én további információkat nyújtott be kérelme alátámasztására.
                  
               
                     (3)
                  
                  
                     A Görögország által szolgáltatott információk szerint a biztonsági tanúsítványoknak a 2004/49/EK irányelv 10. cikkének (5) bekezdésében említett meghosszabbítása 2021. június 30. után valószínűleg kivitelezhetetlen marad az általa a Covid19-járvány terjedésének megelőzése vagy megfékezése céljából hozott intézkedések miatt.
                  
               
                     (4)
                  
                  
                     Ezen intézkedések között 2020. november 7. óta Görögország kötelező távmunkát írt elő az alkalmazottak számára az alkalmazottak legalább 50 %-ára vonatkozóan, a veszélyeztetett csoportok védelmére irányuló intézkedéseket rendelt el, valamint elrendelte az olyan személyek elkülönítésére vonatkozó kötelezettséget, akik betegek voltak vagy megerősített Covid19-esetekkel voltak kapcsolatban.
                  
               
                     (5)
                  
                  
                     Görögország szerint ezek az intézkedések számos nehézséget és késedelmet okoztak, különösen az illetékes görög biztonsági tanúsító szervnek, amelynek feladatait a Vasúti Szabályozó Hatóság (Ρυθμιστική Αρχή Σιδηροδρόμων, ΡΑΣ/RAS) látja el. Ezt a közigazgatási hatóságot, amely Görögország szerint a munkaerő-felvételi intézkedések hatása miatt már eleve létszámhiánnyal küzdött, jelentős mértékben terhelték a kötelező távmunkára vonatkozó nemzeti intézkedések, amelyek azzal a hatással jártak, hogy korlátozták alkalmazottainak a vonatkozó adminisztratív aktákhoz való hozzáférését, és meghosszabbították a vonatkozó ügyek közigazgatási vizsgálatának idejét.
                  
               
                     (6)
                  
                  
                     Ezenkívül az egységes biztonsági tanúsítványok megújításának lebonyolításához a biztonsági tanúsító szervnek eljárásokat, például helyszíni ellenőrzéseket kell végeznie a vasúti társaság által javasolt eljárások hatékonyságának biztosítása, valamint az e vasúttársaságok számára javasolt módosítások értékelésének biztosítása érdekében. A Covid19 terjedésének megfékezésére irányuló, fent említett intézkedések megnehezítik az említett helyszíni ellenőrzések elvégzését.
                  
               
                     (7)
                  
                  
                     Ezenkívül a speciális biztonsági tanúsítvány megújítására irányuló egyik kérelmet, amelyet a biztonsági tanúsító szerv jelenleg vizsgál, röviddel annak lejárati időpontja előtt nyújtották be. Görögország szerint, bár az illetékes tanúsító szerv mindent megtett annak érdekében, hogy kötelezettségeit az alkalmazandó határidőkön belül teljesítse, ez a hatóság nem tudja elvégezni a biztonsági tanúsítvány megújításához szükséges eljárásokat annak lejárati ideje előtt, figyelembe véve a Covid19 terjedésének megfékezése érdekében elfogadott intézkedések által okozott fent említett nehézségeket.
                  
               
                     (8)
                  
                  
                     A kért meghosszabbításra vonatkozó egy hónapos időszak arra korlátozódik, ami ahhoz szükséges, hogy a biztonsági tanúsító szerv elvégezhesse a szóban forgó biztonsági tanúsítvány meghosszabbításához szükséges adminisztratív formalitásokat.
                  
               
                     (9)
                  
                  
                     A Görögország által szolgáltatott információk szerint az említett biztonsági tanúsítvány megújítását kérelmező vasúttársaság legutóbbi biztonsági jelentései azt mutatják, hogy a 2019-ben történt öngyilkossági kísérleten kívül a vasúti infrastruktúra azon része tekintetében, ahol e társaság működik, nem került rögzítésre baleset. Ezenkívül a biztonsági tanúsító szerv a biztonsági tanúsítvány kiállítása óta végzett ellenőrzések és nyomonkövetési tevékenységek során nem észlelt semmilyen kockázati problémát vagy meg nem felelést. Ezen okokból és tekintettel arra, hogy a Görögország által kérelmezett hosszabbítás az (EU) 2021/267 rendelet 10. cikkének (1) bekezdésében meghatározott, 2020. szeptember 1. és 2021. június 30. közötti időszakhoz képest csak egy hónap, a kért hosszabbítás nem vezet a közlekedés biztonsága és védelme szempontjából aránytalan kockázatokhoz.
                  
               
                     (10)
                  
                  
                     Görögországnak tehát felhatalmazást kell adni arra, hogy az (EU) 2021/267 rendelet 10. cikkének (1) bekezdésében meghatározott, 2020. szeptember 1. és 2021. június 30. közötti időszakot egy hónappal meghosszabbítsa.
                  
               
                     (11)
                  
                  
                     Görögország hozzájárult ahhoz, hogy e határozat elfogadására és az erről szóló értesítésre angol nyelven kerüljön sor,
                  
               ELFOGADTA EZT A HATÁROZATOT:
         
            1. cikk
            Görögország felhatalmazást kap arra, hogy az (EU) 2021/267 rendelet 10. cikkének (1) bekezdésében meghatározott, 2020. szeptember 1. és 2021. június 30. közötti időszakot egy hónappal meghosszabbítsa.
         
         
            2. cikk
            Ennek a határozatnak a Görög Köztársaság a címzettje.
         
         
            Kelt Brüsszelben, 2021. június 30-án.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 60., 2021.2.22., 1. o.
         
         
            (2)  Az Európai Parlament és a Tanács 2004/49/EK irányelve (2004. április 29.) a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról (vasútbiztonsági irányelv) (HL L 164., 2004.4.30., 44. o.).